Gou, bestel 31 burgers toe ma wegkyk! | Maroela Media
Klein Barret het ongesiens 31 kaasburgers bestel. (Foto: Kelsey Burkhalter Golden/Facebook)
'n Tweejarige seuntjie van Texas blyk die enigste een van sy gesin te wees wat 'n liefde vir 'n kaasburger koester. Klein Barret Golden het onlangs nie een nie, nie twee nie, maar 31 kaasburgers op sy ma se selfoon by McDonalds bestel toe sy vergeet het om haar selfoon te sluit.
Klein Barret was selfs bedagsaam genoeg om 'n "baie vrygewige" fooitjie vir die afleweraar te los.
Groot was Kelsey Burkhalter Golden se skok toe die afleweringsdiens DoorDash verlede Maandag onverwags laat weet dat haar bestelling 'n tydjie gaan neem om voor te berei, voordat 'n afleweringsmotor met 'n groot bruin sak van McDonalds voor haar huis in Kingsville stilgehou het.
"Ek het 31 gratis kaasburgers van McDonald's as iemand belangstel," het Golden die middag op Facebook laat weet. "My tweejarige weet blykbaar hoe om DoorDash te bestel."
Golden verduidelik dat klein Barret mal is oor die kamerafunksie op haar selfoon. "Hy hou daarvan om na sy weerkaatsing te kyk." Golden het verlede Maandag tuis gewerk toe Barret weer haar foon gryp. Dít sonder dat sy ma haar selfoon se skerm gesluit het.
Die kleinding se transaksie het sy ma eindelik $91,70 (byna R1 500) uit die saak gejaag aangesien hy ook 'n 25% fooitjie betaal het.
"Niemand in ons gesin hou eers van kaasburgers nie," sê Golden.
Die hamburgers is egter nie vermors nie. "'n Vrou het verbygekom. Sy was swanger en wou ses van hulle gehad het. Ek oordeel nie." Golden het ook 'n paar hamburgers onder haar bure uitgedeel.
Barret en sy ouers is intussen na die plaaslike McDonald's genooi waar klein Barret die kitskosrestaurant se gelukbringers kon ontmoet, foto's neem en 'n paar hoender-"nuggets" kon geniet.
"Ek hoop dit sorg vir 'n bietjie humor in 'n hartseer donker wêreld," sê Golden.
Klein Barret besoek McDonalds. (Foto: Kelsey Burkhalter Golden/Facebook)
Bronne: CNN, USA Today
Hy lyk baie selfvoldane in die fotos en selfs stoute glimlag in die eerste foto. Hy dink seker: "Ek het mos gesê ek is lus vir 'n burger, nou kyk nou net!!!" – ha ha ha ha
Blykbaar was daar nie ekstra proteine saam met die mayo op die burger nie… lekker lag ek by myself oor ons Secunda McD- grap van die maand flater.
Ek glo die storie nie vir n oomblik nie.
2 jaar oud ! en hy weet hoe om te bestel op n selfoon, en selfs n fooitjie in te werk. Kaart nommer en kode te gee.